“หมอวิชัย” ยันแก้หนี้ 1.2 พันลบ. สังคมมึน! “เจ้าหนี้” ชี้โกหกทั้งเพ
"หมอวิชัย ถาวรวัฒนยงค์" ยืนยันขอยืดหนี้ได้ 1.20 พันล้านจริง! ฟากสังคมงงตึ้บ "เจ้าหนี้" ชี้โกหกทั้งเพ ย้ำยังไม่ได้รับชำระเม็ดเงินดังกล่าว
9 มี.ค. 2560

ผู้สื่อข่าวรายงานว่า จากกรณีที่ นายวิชัย ถาวรวัฒนยงค์ ประธานกรรมการบริหาร บริษัท อินเตอร์ ฟาร์อีสท์ เอ็นเนอร์ยี่ จำกัด (มหาชน) หรือ IFEC ให้สัมภาษณ์ว่า ทางบริษัทได้จัดการหนี้ตั๋วแลกเงินระยะสั้น (B/E) เมื่อเดือนกุมภาพันธ์ 2560 โดยทำการเจรจาขอยืดหนี้ (โรลโอเวอร์) ได้ 1.20 พันล้านบาท จากที่มีหนี้ 1.80 พันล้านบาท กับเจ้าหนี้ 3 ราย คือ บริษัทหลักทรัพย์จัดการกองทุนซีไอเอ็มบี-พรินซิเพิล ธนาคารกรุงไทย จำกัด (มหาชน) หรือ KTB และบริษัทหลักทรัพย์จัดการกองทุนยูโอบี (ประเทศไทย) ยกเว้นกับบริษัทหลักทรัพย์จัดการกองทุนโซลาริส ที่มีคดีความฟ้องร้องกันอยู่
อย่างไรก็ตามแหล่งข่าวจาก บริษัทหลักทรัพย์จัดการกองทุนซีไอเอ็มบี-พรินซิเพิล เปิดเผยถึงกรณีดังกล่าวว่า บริษัทไม่ได้รับการชำระหนี้ ตั๋ว B/E จากทาง IFEC ตามข้อมูลที่ทางนายแพทย์วิชัย แจ้งผ่านหน้าหนังสือพิมพ์ ทั้งนี้ การให้ข้อมูลที่ไม่เป็นความจริง ส่งผลกระทบต่อตัวบริษัท เพราะผู้ถือหน่วยลงทุนของบริษัทที่ได้รับผลกระทบจากกรณี IFEC จะมีการยื่นฟ้องบริษัท ในฐานะที่บริษัทได้เงินชำระหนี้คืนมาแล้วแต่ไม่ยอมจัดสรรเม็ดเงินดังกล่าวคืนกับผู้ถือหน่วย โดยในความเป็นจริงบริษัทยังไม่ได้รับเม็ดเงินดังกล่าวคืน ซึ่งถือเป็นการสร้างความเสียหายให้กับบริษัท และจากการสอบถามเจ้าหนี้ IFEC รายอื่น ต่างยืนยันว่ายังไม่ได้รับชำระเงินคืนเช่นกัน